Sena frumsýnir myndina Life of Pi á næsta föstudag , þann 21. desember . Life of Pi er gerð eftir samnefndri metsölubók Yann Martels og segir sögu af ungum Indverja , Piscine „ Pi “ Patel , sem lendir í heldur betur óvenjulegum aðstæðum úti á rúmsjó . Sjáðu stikluna úr myndinni hér að neðan : Í tilkynningu frá Senu kemur fram að myndin þyki mikið meistaraverk : „ Life of Pi hefur fengið frábæra dóma og þykir mikið meistaraverk , ekki bara leikstjórnin og sagan heldur kvikmyndagerðin öll , þar með talin tónlistin , kvikmyndunin , sviðssetningin og einstakar tæknibrellurnar . Þetta er töfrandi ævintýri sem allir þurfa að sjá . “ Söguþráður myndarinnar er á þessa leið : Í upphafi myndarinnar kynnumst við Piscine þegar hann er orðinn eldri og er að segja blaðamanni einum sögu sína . Snemma á áttunda áratugnum ákváðu foreldrar Piscines að flytja frá Indlandi til Kanada í von um betra líf . Fjölskyldan átti dýragarð og ákvað að taka dýrin með í ferðina enda lifibrauð þeirra og von um að koma undir sig fótunum í fyrirheitna landinu . Svo illa vildi hins vegar til að skipið sem þau voru á sökk úti á reginhafi í miklu óveðri . Allir fórust nema Piscine , órangútan , hýena , sebrahestur og stórt tígrisdýr sem hét Richard Parker . Piscine og dýrunum tókst við illan leik að komast í björgunarbát , en eins og hver og einn getur getið sér til voru vandræðin rétt að byrja . Myndin er sýnd í þrívídd sem gerir upplifunina enn stórfenglegri . Life of Pi kom út hér á landi árið 2005 í snilldarþýðingu Jóns Halls Stefánssonar . Þetta er ein af þeim sögum sem menn héldu að væri varla hægt að kvikmynda , en það hefur nú rækilega verið afsannað . Myndin er tilnefnd til þriggja Golden Globe verðlauna m.a. sem besta mynd ársins og besti leikstjóri ársins . Life of Pi er fyrsta alþjóðlega stórmyndin sem frumsýnd er á Sauðárkróki í mörg ár ! Life of Pi er jólamynd Senu í ár og er frumsýnd á Íslandi á föstudag í eftirfarandi kvikmyndahúsum : Smárabíói , Háskólabíói , Laugarásbíói , Kringlunni , Egilshöll , Akranesi og Borgarbíó Akureyri og á Sauðárkróki .